
Kirjalikud jätkuküsimused riigi sihtasutuste ja konkurentsiseaduse tähenduses avalike ettevõtjate juhtorganite liikmete huvide deklaratsiooni esitamise kohustuse kohta
Lugupeetud proua Pakosta
Esitasin Teile 28. oktoobril 2026 Riigikogu liikme kirjalikud küsimused riigi sihtasutuste ja konkurentsiseaduse tähenduses avalike ettevõtjate juhtorganite liikmete huvide deklaratsiooni esitamise kohustuse kohta. Sain Teie vastused 7. novembril, mille eest tänan Teid. Paraku vastasite üksnes enda ministeeriumi valitsemisalasse kuuluvate sihtasutuste kohta ning jätsite vastamata küsimustele teiste ministeeriumide valitsemisalasse kuuluvate sihtasutuste ja konkurentsiseaduse tähenduses avalike ettevõtjate kohta.
Selgitan, et esitasin need kirjalikud küsimused Teile seetõttu, et korruptsioonivastase seaduse § 8 kohaselt on korruptsioonivastase tegevuse koordineerija Justiits- ja Digiministeerium.
Tulenevalt eeltoodust ja lähtudes Riigikogu kodu- ja töökorra seaduse §-st 147 esitan uuesti oma kirjalikud küsimused ning palun vastata kõigi Eesti riigi sihtasutuste ja konkurentsiseaduse tähenduses avalike ettevõtjate juhtorganite liikmete huvide deklaratsiooni esitamise kohustuse kohta.
1. Milliste konkurentsiseaduse tähenduses avalike ettevõtjate puhul, milles riigil on valitsev mõju, on minister kehtestanud juhtorganite liikmetele huvide deklaratsiooni esitamise kohustuse ja milliste puhul ei ole seda kohustust kehtestatud? Palun esitada andmed avalike ettevõtjate ja vastutavate ministrite kaupa.
2. Kui vastutav minister on deklareerimiskohustuse kehtestanud, kas see kohustus hõlmab kõiki vastava avaliku ettevõtja juhtorganite liikmeid? Kui kohustus ei hõlma kõiki juhtorganite liikmeid, palun nimetada, millistele juhtorganite liikmetele see kohustus on kehtestatud ja millistele mitte.
3. Millistes riigi asutatud sihtasutustes on minister kehtestanud juhtorganite liikmetele huvide deklaratsiooni esitamise kohustuse ja millistes ei ole seda kohustust kehtestatud? Palun esitada andmed sihtasutuste ja vastutavate ministrite kaupa.
4. Kui vastutav minister on deklareerimiskohustuse kehtestanud, kas see kohustus hõlmab kõiki vastava sihtasutuse juhtorganite liikmeid? Kui kohustus ei hõlma kõiki juhtorganite liikmeid, palun nimetada, millistele juhtorganite liikmetele see kohustus on kehtestatud ja millistele mitte.

